
 COMISIA   EUROPEANĂ   

Bruxelles, 22.4.2015    COM(2015) 178 final       RAPORT AL COMISIEI CĂTRE PARLAMENTUL EUROPEAN ȘI CONSILIU   privind sistemul voluntar de proiectare ecologică pentru consolele de jocuri   {SWD(2015) 88 final}   {SWD(2015) 89 final}  


RAPORT AL COMISIEI CĂTRE PARLAMENTUL EUROPEAN ȘI CONSILIU
privind sistemul voluntar de proiectare ecologică pentru consolele de jocuri
1.
Introducere și cadru juridic
Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (Directiva privind proiectarea ecologică)
 furnizează un cadru juridic pentru stabilirea cerințelor în materie de proiectare ecologică pentru anumite grupe de produse prioritare.
În conformitate cu articolul 15 alineatul (2) literele (a)-(c) din Directiva privind proiectarea ecologică, o grupă de produse prioritare este reglementată fie de o dispoziție obligatorie de punere în aplicare (și anume, un regulament al Comisiei), fie de o măsură de autoreglementare (de exemplu, un acord voluntar încheiat de sectorul de profil), dacă îndeplinește trei condiții:. (i) reprezintă un volum semnificativ de vânzări, (ii) are un impact semnificativ asupra mediului și (iii) prezintă un potențial semnificativ de ameliorare.
În plus, considerentul (18) din Directiva privind proiectarea ecologică prevede că grupele de produse prioritare trebuie să facă mai degrabă obiectul unor măsuri alternative precum autoreglementarea sau acordurile voluntare aferente sectorului de profil decât al unor dispoziții obligatorii de punere în aplicare, în cazul în care asemenea măsuri au potențialul de a conduce la îndeplinirea obiectivelor strategice într-un mod mai rapid sau mai puțin costisitor decât cerințele obligatorii.
Acordurile voluntare sau alte măsuri de autoreglementare pot fi considerate alternative la măsurile de punere în aplicare în contextul Directivei privind proiectarea ecologică, cu condiția să respecte criteriile prevăzute în anexa VIII la directiva respectivă.
2.
Sistemul voluntar propus de sector pentru consolele de jocuri
Planul de lucru pentru perioada 2009-2011 elaborat în baza Directivei privind proiectarea ecologică include grupa de produse reprezentată de echipamentele de sunet și procesare a imaginii, care prezintă un potențial ridicat de reducere, într-un mod rentabil, a emisiilor de gaze cu efect de seră.
Comisia a efectuat un studiu pregătitor cu privire la echipamentele de sunet și imagine, analizând inclusiv consolele de jocuri.
Studiul pregătitor
 a confirmat că această grupă de produse îndeplinește criteriile enumerate la articolul 15 din Directiva privind proiectarea ecologică. Astfel, această grupă de produse reprezintă un volum semnificativ de vânzări, are un impact considerabil asupra mediului și prezintă un potențial semnificativ de ameliorare. În consecință, echipamentele de sunet și procesare a imaginii ar putea fi reglementate printr-o măsură de punere în aplicare sau printr-o măsură de autoreglementare. 
Consumul de energie electrică în modul standby și oprit al aparatelor de redare/înregistrare și al proiectoarelor este deja corespunzător reglementat prin Regulamentul nr. 1275/2008 al Comisiei privind proiectarea ecologică (așa-numitul „regulament privind modul standby”). După toate probabilitățile, piața acestor produse va cunoaște o scădere în următorii ani, ca urmare a intensificării utilizării dispozitivelor de streaming și medialess (fără unitate pentru CD sau DVD) pentru accesarea conținutului audio și video. Singurul segment al acestei piețe de produse care va cunoaște probabil o creștere în următorii ani este cel al consolelor de jocuri.
Companiile active pe piața consolelor de jocuri au propus un acord voluntar care stabilește cerințe specifice în materie de proiectare ecologică pentru consolele de jocuri introduse pe piața UE care utilizează mai mult de 20 de wați în modul de joc activ. Semnatarii au convenit asupra sistemului voluntar în aprilie 2014.
Se estimează că angajamentele asumate de semnatarii acordului voluntar vor genera, în 2020, economii de 1 TWh, echivalentul a 0,494 Mt emisii de CO2 evitate
.
Sistemul voluntar propus de sector a făcut obiectul unei evaluări complete a impactului, realizată de Comisie
, precum și al unor consultări cu părțile interesate în cadrul Forumului consultativ în domeniul proiectării ecologice
, instituit în temeiul articolului 18 din Directiva privind proiectarea ecologică.
Concluzia evaluării impactului a fost că sistemul voluntar propus ar atinge obiectivele de politică mai rapid și cu mai puține cheltuieli decât cerințele obligatorii și că, în conformitate cu anexa VIII la Directiva privind proiectarea ecologică, sistemul propus a respectat toate dispozițiile tratatului (în special cele privind piața internă și normele în domeniul concurenței), angajamentele internaționale ale UE (inclusiv normele comerciale multilaterale), obiectivele Directivei privind proiectarea ecologică și criteriile specifice de evaluare, și anume, (i) participarea liberă, (ii) valoarea adăugată, (iii) reprezentativitatea, (iv) obiectivele cuantificate și eșalonate, (v) implicarea societății civile, (vi) monitorizarea și raportarea, (vii) raportul cost-eficacitate al administrării inițiativelor de autoreglementare, (viii) sustenabilitatea și (ix) compatibilitatea măsurilor de stimulare.
3.
Elementele acordului voluntar
Acordul voluntar încheiat de sectorul de profil prevede cerințe specifice în materie de proiectare ecologică privind consolele de jocuri introduse pe piața UE. 
În conformitate cu cerințele Directivei privind proiectarea ecologică, semnatarii care s-au alăturat acestui sistem voluntar reprezintă marea majoritate a sectorului economic relevant. În temeiul acordului, fiecare semnatar se angajează ca cel puțin 90 % din totalul consolelor de jocuri pe care le introduce pe piață să respecte cerințele minime de eficiență energetică aplicabile.
Pe lângă faptul că prevede cerințe în materie de proiectare ecologică, acordul instituie două organisme administrative:
· Comitetul director, format din reprezentanți ai semnatarilor acordului, care gestionează acordul, și din observatori, printre care se pot număra reprezentanți ai Comisiei Europene, ai statelor membre ale UE, ai organizațiilor de mediu și de protecție a consumatorilor, și
· Inspectorul independent, numit de comitetul director, care evaluează respectarea de către fiecare semnatar a angajamentelor prevăzute în acord și furnizează Comisiei rapoarte de conformitate
.
De asemenea, acordul mai definește obligațiile de raportare, specificând că fiecare semnatar trebuie să furnizeze Inspectorului independent informațiile solicitate și că societatea care nu respectă această cerință riscă să își piardă statutul de semnatar.
În plus, acordul prevede o procedură care permite Comitetului director să modifice dispozițiile acordului, în special pentru a ajusta strictețea cerințelor la situația de pe piață.
Pentru a furniza la timp tuturor părților interesate, în special semnatarilor potențiali, informații corecte și actualizate cu privire la cerințele aplicabile consolelor de jocuri, va fi întotdeauna publicată cea mai recentă versiune a acordului voluntar, împreună cu evaluarea impactului și cu prezentul raport, pe site-ul internet „Europa” al Comisiei dedicat politicii în domeniul proiectării ecologice
 și pe site-ul internet dedicat acestui sistem
. Acest site internet special va conține și informații privind specificațiile tehnice și caracteristicile fiecărui model de consolă introdus pe piața UE de fiecare dintre semnatari.
4.
Acceptarea sistemului voluntar
Întrucât sistemul voluntar propus de sectorul de profil în privința consolelor de jocuri va îndeplini obiectivele de politică mai rapid și cu mai puține cheltuieli decât cerințele obligatorii și deoarece acest sistem îndeplinește toate criteriile specificate în anexa VIII la Directiva privind proiectarea ecologică, Comisia recunoaște că consolele de jocuri introduse pe piața UE fac obiectul sistemului voluntar de proiectare ecologică instituit de sectorul de profil. Condițiile aplicabile sistemului sunt prevăzute în cadrul acordului voluntar încheiat de sectorul de profil.
Comisia consideră că acest sistem voluntar constituie o alternativă viabilă la o măsură de punere în aplicare în domeniul proiectării ecologice. Prin urmare, Comisia se va abține de la instituirea de cerințe obligatorii în materie de proiectare ecologică pentru consolele de jocuri introduse pe piața UE, în măsura în care, în opinia Comisiei, acordul voluntar, cu eventualele sale versiuni ulterioare, încheiat în cadrul sistemului voluntar propus, respectă obiectivele și principiile generale definite de Directiva privind proiectarea ecologică.
Concret, sistemul voluntar trebuie să respecte în continuare, pe întreaga sa perioadă de aplicare, principiile generale definite în Directiva privind proiectarea ecologică, printre care: contribuția la îndeplinirea obiectivelor de politică ale Directivei privind proiectarea ecologică; participarea liberă a tuturor societăților active pe piața consolelor de jocuri; acoperirea unei largi majorități a sectorului economic relevant
; claritatea și lipsa de ambiguitate a termenilor și condițiilor sale; transparența; sistemul de monitorizare bine conceput și lipsa oricărei sarcini administrative disproporționate. 
În plus, eventualele cerințe specifice în materie de proiectare ecologică pentru consolele de jocuri introduse pe piața UE, care sunt definite în acordul voluntar și în eventualele versiuni ulterioare ale acestuia încheiate în cadrul sistemului voluntar, ar trebui să producă valoare adăugată în ceea ce privește îmbunătățirea performanței generale de mediu a produselor acoperite.
În plus, în conformitate cu cerințele Comisiei și ale părților interesate, semnatarii sistemului voluntar trebuie:
· să evalueze permanent progresele realizate în ceea ce privește aplicarea sistemului;
· să coopereze cu serviciile Comisiei, cu statele membre și cu părțile interesate pentru a îmbunătăți permanent performanța de mediu a consolelor de jocuri, în special prin reevaluarea continuă a obiectivelor de consum energetic definite în acordul voluntar, precum și pentru a include alte aspecte de mediu relevante, dacă este oportun;
· să coopereze cu serviciile Comisiei, cu statele membre și cu părțile interesate în scopul îmbunătățirii mecanismului de raportare și a normelor de monitorizare și de audit;
· să furnizeze, până la termenele stipulate în acordul voluntar, date relevante care să permită Comisiei și părților interesate să monitorizeze îndeplinirea obiectivelor acordului, conform căruia fiecare semnatar se angajează să furnizeze informații cu privire la toate modelele de console de jocuri pe care le-a introdus pe piața UE și informații privind consumul energetic și alte caracteristici de mediu abordate în cadrul acordului voluntar (de exemplu, cerințele privind furnizarea de informații) pentru fiecare model care face obiectul acordului voluntar, precum și
· să depună eforturi pentru a garanta participarea activă a semnatarilor potențiali la sistem.
5.
Monitorizarea sistemului voluntar
Comisia, asistată de Forumul consultativ în domeniul proiectării ecologice și de Comitetul menționat la articolul 19 alineatul (1) din Directiva privind proiectarea ecologică, va monitoriza, în conformitate cu punctul 6 din anexa VIII la directiva respectivă, punerea în aplicare a sistemului voluntar, în special respectarea de către acesta a principiilor generale, precum și nivelul de adecvare a cerințelor în materie de proiectare ecologică prevăzute în acordul voluntar și în eventualele versiuni ulterioare ale acestuia.
Comisia va acorda o atenție deosebită obligațiilor de raportare și normelor de monitorizare prevăzute de Directiva privind proiectarea ecologică, de orientările existente ale Comisiei și de acord. În special, Comisia va verifica dacă dispozițiile acordului și aplicarea acestora de către semnatari permit Comisiei și părților interesate (inclusiv autorităților naționale) să monitorizeze în mod eficient punerea în aplicare a acordului, precum și măsura în care sunt îndeplinite obiectivele acestuia.
În cazul în care Comisia va ajunge la concluzia că obiectivele și principiile generale ale Directivei privind proiectarea ecologică, așa cum se reflectă în sistemul voluntar, nu vor fi respectate și/sau că semnatarii sistemului voluntar nu vor reduce continuu, în timp, obiectivele în materie de consum energetic, nu vor îmbunătăți cerințele privind aspectele fără impact energetic specificate în acordul voluntar și nu vor include, dacă este cazul, alte aspecte de mediu relevante în versiunile ulterioare, Comisia va adopta cerințe în materie de proiectare ecologică pentru consolele de jocuri prin intermediul unei măsuri obligatorii de punere în aplicare.
6.
Concluzii
Sistemul voluntar în materie de proiectare ecologică propus de sectorul de profil pentru consolele de jocuri respectă toate dispozițiile tratatului, angajamentele internaționale ale UE și criteriile specifice de evaluare, prin urmare este considerat valabil în temeiul Directivei privind proiectarea ecologică.
Evaluarea realizată de Comisie arată că sistemul voluntar propus va îndeplini obiectivele de politică mai rapid și cu mai puține cheltuieli decât cerințele obligatorii.
Comisia recunoaște că consolele de jocuri introduse pe piața UE ar trebui să facă obiectul sistemului voluntar în materie de proiectare ecologică. Condițiile aplicabile sistemului sunt prevăzute în acordul voluntar încheiat de sectorul de profil.
Comisia consideră că acest sistem voluntar este o alternativă viabilă la o măsură de punere în aplicare privind proiectarea ecologică, prin urmare se va abține, deocamdată, de la instituirea de cerințe obligatorii în materie de proiectare ecologică pentru consolele de jocuri introduse pe piața UE.
Comisia va monitoriza în permanență aplicarea sistemului voluntar. Dacă se constată că obiectivele și principiile generale ale Directivei privind proiectarea ecologică nu sunt respectate, Comisia poate stabili cerințe în materie de proiectare ecologică pentru consolele de jocuri sub forma unei măsuri obligatorii de punere în aplicare. 
�	JO L 285, 31.10.2009, p. 10.


�	Studiul pregătitor EuP „Building on the Eco-design Directive, EuP Group Analysis (I) ENTR Lot 3 Sound and Imaging Equipment” Rapoartele finale au fost publicate în noiembrie 2010. Studiul este disponibil la adresa: � HYPERLINK "http://ec.europa.eu/enterprise/policies/sustainable-business/ecodesign/product-groups/sound-imaging/files/lot3-sound-and-image-final_en.pdf" \h �http://ec.europa.eu/enterprise/policies/sustainable-business/ecodesign/product-groups/sound-imaging/files/lot3-sound-and-image-final_en.pdf�





� 	În conformitate cu orientările DECC din 2014. 


�	Comitetul de evaluare a impactului a emis, la 27 martie 2013, un aviz favorabil cu privire la evaluarea impactului.


�	Sistemul voluntar pentru console de jocuri a fost discutat în cadrul Forumului de consultare privind proiectarea ecologică, la 9 noiembrie 2012.


�	Rapoartele de conformitate sunt puse la dispoziția părților interesate și discutate cu acestea.


�	� HYPERLINK "http://ec.europa.eu/energy/efficiency/labelling/agreements_en.htm" \h �http://ec.europa.eu/energy/efficiency/labelling/agreements_en.htm�.


�	� HYPERLINK "http://www.xxx.eu/" \h �www.xxx.eu� 


�	Cel puțin 70 % dintre produsele introduse pe piață.

